Šilalės senovės žemdirbystės vieta

Šilalės senovės žemdirbystės vieta – ankstyvosios žemdirbystės laukai pietvakarinėje Skuodo rajono savivaldybės teritorijos dalyje, Šilalėje (Mosėdžio seniūnija), 1,5 km į pietus nuo Mosėdžio, 0,27 km į pietryčius nuo Šakalės upelio, kelio Skuodas–Plungė dešinėje pusėje. Saugotinas kultūros paveldo objektas.

 Apibūdinimas 
Šakalės kairiojo kranto terasoje išliko keletas akmenų krūsnių ir tarpusavyje besijungiančių pylimų, ženklinančių laukų sklypus. Pagrindinis pylimas eina beveik šiaurės – pietų kryptimi, 205 m ilgio, 2–3 m pločio, 0,5–0,7 m aukščio. Nuo jo į rytus atsišakoja keli nedideli, 20–37 m ilgio pylimai, o pietinėje dalyje – 110 m ilgio pylimas. Šiaurės vakarinėje dalyje išliko 3 apardytos krūsnys, greta kurių matosi 7–8 suardytų krūsnių liekanos. Jos apie 2–3 m skersmens ir 0,2 m aukščio, išsidėsčiusios netoli viena kitos.Julius Kanarskas, Algimantas Merkevičius, Rėda Nemickienė. Senųjų žemdirbystės laukų Kretingos ir Skuodo rajonuose archeologiniai žvalgymai. – Archeologiniai tyrinėjimai Lietuvoje 2002 metais. Vilnius, 2005. – P. 281, Nr. 14

Vakarinėje terasos dalyje yra apeiginis akmuo su plokščiadugniu dubeniu, vad. Aukuru, ir Didysis kūlis, o pietvakariniame pakraštyje – akmuo su dubeniu.

Teritorijos plotas – 12,7 ha.

 Tyrimai 
2001 m. išaiškino Vilniaus (VU) ir Tartu (TU) universitetų ir Kretingos muziejaus (KM) archeologai Valteris Langas, Algimantas Merkevičius, Rėda Nemickienė ir Julius Kanarskas. 2002–2004 m. žvalgė ir apmatavimus atliko VU ir KM žvalgomoji ekspedicija.Rėda Nemickienė, Algimantas Merkevičius, Julius Kanarskas. Senųjų žemdirbystės laukų žvalgymai Kretingos ir Skuodo rajonuose. – Archeologiniai tyrinėjimai Lietuvoje 2004 metais. Vilnius, 2006. – P. 288

Senovės žemdirbystės laukai datuotini II tūkstantmečio I puse – XIX a.

 Šaltiniai 

Kategorija:Skuodo rajono paveldas
Kategorija:Lietuvos žemės ūkio istorija
Kategorija:Salantų regioninio parko paveldas